

Αρκαλοχώρι, 22/ 01 /2025

Προς: ΜΜΕ

**ΔΕΛΤΙΟ ΤΥΠΟΥ**

**Ξεκινούν το Φεβρουάριο οι κατεδαφίσεις σε κτίρια που έχουν κριθεί κατεδαφιστέα στο Δήμο Μινώα Πεδιάδας**

«Άναψε το πράσινο φως» η Περιφέρεια Κρήτης για τη συνέχιση των κατεδαφίσεων κτιρίων που έχουν χαρακτηριστεί κόκκινα στο Δήμο Μινώα Πεδιάδας. Ο ανάδοχος έχει υπογράψει ήδη και μέσα στο Φεβρουάριο θα ξενικήσει και πάλι η διαδικασία που θα αφορά, σε πρώτη φάση, 80 περίπου κτίρια από αυτά που έχουν κριθεί κατεδαφιστέα.

Ο προϋπολογισμός σύμβασης του έργου ανέρχεται στις 800.000 ευρώ και αντικείμενο της εργολαβίας αποτελεί η κατεδάφιση κτιρίων που κρίθηκαν κατεδαφιστέα, μετά τον σεισμό της 27ης Σεπτεμβρίου.

Σήμερα στο Θραψανό, πραγματοποιήθηκε συνάντηση, παρουσία του Δημάρχου Μινώα Πεδιάδας Βασίλη Κεγκέρογλου και του Αντιπεριφερειάρχη Νίκου Συριγωνάκη ώστε να καθοριστούν οι τελευταίες λεπτομέρειες της διαδικασίας. Στη συνάντηση συμμετείχαν επίσης, ο Γενικός Γραμματέας του Δήμου Νίκος Μπελενιώτης, η Διευθύντρια Τεχνικών Έργων Π.Ε. Ηρακλείου Χαρά Τριαματάκη, η Προϊσταμένη του Τμήματος Συγκοινωνιακών Έργων Π.Ε. Ηρακλείου Ελένη Τζαγκαράκη, οι Αντιδήμαρχοι Γιώργος Μελεμενής, Γιώργος Παπαδόπουλος το στέλεχος της Τεχνικής Υπηρεσίας και αρμόδιος για τις κατεδαφίσεις Στέλιος Τρουλλινός και ο πολιτικός μηχανικός Νίκος Χρονάκης.

«Οι διαδικασίες κατεδάφισης των επικίνδυνων κτισμάτων εξακολουθεί να αποτελεί «αγκάθι» και μεγάλο στοίχημα για το Δήμο μας καθώς συνδέεται με την αποκατάσταση και οικιστική ανοικοδόμηση των περιοχών που επλήγησαν από το σεισμό. Αυτό απαιτεί μεγαλύτερη προσπάθεια και γρήγορες αποφάσεις ώστε να επισπευσθούν οι διαδικασίες σε όλα τα επίπεδα», δήλωσε ο Δήμαρχος Μινώα Πεδιάδας Βασίλης Κεγκέρογλου.

Μέχρι τώρα έχουν κατεδαφιστεί 150 κτίρια ενώ Δήμος και Περιφέρεια, αποφασίστηκε να ζητήσουν την αναγκαία χρηματοδότηση ύψους 3 εκατ. ευρώ προκειμένου να υλοποιηθεί η κατεδάφιση των 300 ακόμα κτιρίων που χρήζουν κατεδάφισης στο Δήμο Μινώα Πεδιάδας.